ចិន​បន្ត​ទម្លាក់​តម្លៃ​រូបិយប័ណ្ណ​ខ្លួន​បន្ថែម​
លោក Charles Schumerសមាជិក​ព្រឹទ្ធ​សភា​ស.រ.អា​ ​ដែល​ជា​អ្នករិះគន់​ជា​យូរយារ​ណាស់​មក​ហើយ​ដល់​គោល​នយោបាយ​រូបិយប័ណ្ណ​របស់​ចិន ​បាន​និយាយ​ថា ​ចំណាត់​ការ​នេះ​ជា​ភស្តុតាង​បន្ថែម​ទៀត​ថា ​រដ្ឋាភិបាល​ក្រុង​ប៉េកាំង​កំពុង​បញ្ចុះ​តម្លៃ​រូបិយប័ណ្ណ​របស់​ខ្លួន​ដោយ​ចេតនា។
ប្រទេសចិនបានធ្វើឲ្យរូបិយប័ណ្ណយាន់ធ្លាក់តម្លៃក្នុងរយៈពេលពីរថ្ងៃជាប់ៗគ្នា ដែលនេះជាការចុះតម្លៃទ្វេដងជាចំណាត់ការដ៏ភ្ញាក់ផ្អើល ដែលបានធ្វើឲ្យរង្គើទីផ្សារសាកលលោក ហើយអាចបង្កើនភាពតានតឹងជាមួយគូប្រកួតប្រជែងពាណិជ្ជកម្មរបស់ខ្លួន។ អត្រាទីផ្សារប្រាក់យាន់បានធ្លាក់ចុះ១,៦ ភាគរយនៅថ្ងៃពុធនេះ បន្ទាប់ពីការធ្លាក់ចុះជិតពីរភាគរយកាលពីមួយថ្ងៃមុន ដែលជាការធ្លាក់ចុះដ៏ខ្លាំងបំផុតក្នុងរយៈពេលមួយថ្ងៃរបស់ខ្លួនក្នុងរយៈពេលមួយទសវត្សរ៍នេះ។ ធនាគារកណ្តាលរបស់ចិន ដែលត្រួតត្រាយ៉ាងតឹងរឹងលើរូបិយប័ណ្ណ បានពណ៌នាចំណាត់នេះថា ជាការបណ្តោះអាសន្ន ហើយមានន័យថា ធ្វើឲ្យតម្លៃប្រាក់យាន់ស្របទៅកាន់ទីផ្សារកាន់តែខ្លាំងឡើង។ ធនាគារនោះបានប្រាប់ឲ្យដឹងនៅថ្ងៃពុធនេះថា «បើពិនិត្យមើលស្ថានភាពសេដ្ឋកិច្ចអន្តរជាតិ និងក្នុងស្រុកនៅពេលបច្ចុប្បន្ននេះ មិនមានមូលដ្ឋានសម្រាប់និន្នាការបញ្ចុះតម្លៃប្រាក់យាន់ទេ‍»។ ក្រុមអ្នកវិនិយោគទុនក្នុងទ្វីបអាស៊ីមានប្រតិកម្មជាអវិជ្ជមាននៅថ្ងៃពុធនេះ ដោយការលក់ដូរភាគហ៊ុនបានធ្លាក់ចុះនៅក្នុងទីក្រុងហុងកុង សៀងហៃ និងតូក្យូ។ សន្ទស្សន៍ទីផ្សារភាគហ៊ុនសំខាន់ក្នុងស.រ.អា និងអឺរ៉ុប ក៏បានធ្លាក់ចុះកាលពីថ្ងៃអង្គារម្សិលមិញដែរ។ ចំណាត់ការនេះបានទទួលការប្រុងប្រយ័ត្ននៅក្នុងស.រ.អា ដែលបានចោទប្រកាន់រដ្ឋាភិបាលទីក្រុងប៉េកាំងជាយូរយារណាស់មកហើយពីការរក្សាតម្លៃរូបិយប័ណ្ណរបស់ខ្លួនឲ្យនៅទាប ដើម្បីផ្តល់ឲ្យការនាំចេញទំនិញទៅក្រៅប្រទេសរបស់ចិនមានប្រៀប។ លោក Charles Schumerសមាជិកព្រឹទ្ធសភាស.រ.អា ដែលជាអ្នករិះគន់ជាយូរយារណាស់មកហើយដល់គោលនយោបាយរូបិយប័ណ្ណរបស់ចិន បាននិយាយថា ចំណាត់ការនេះជាភស្តុតាងបន្ថែមទៀតថា រដ្ឋាភិបាលក្រុងប៉េកាំងកំពុងបញ្ចុះតម្លៃរូបិយប័ណ្ណរបស់ខ្លួនដោយចេតនា។ សេចក្តីថ្លែងការណ៍ពីក្រសួងរតនាគារស.រ.អាបានប្រាប់ឲ្យដឹងថា ខ្លួននឹងសម្រេចនៅពេលឆាប់ៗនេះពីភាពស្មុគស្មាញនៃចំណាត់ការនេះ។ មូលនិធិរូបិយវត្ថុអន្តរជាតិ (IMF) មានសុទិដ្ឋិនិយមច្រើន ដោយនិយាយថា ការបញ្ចុះតម្លៃរូបិយប័ណ្ណនេះទំនងជាជំហានប្រកបដោយការស្វាគមន៍៕